Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: „kísérlettervezést” is elvárhatunk. Kísérletezés közben alkalmazzuk és alkalmaztatjuk a 2000. évi XXV. törvény
Paragraph Index: 1755

2. Kulcskompetenciák és fejlesztési feladatok Kulcskompetenciák A kémia tantárgy a kulcskompetenciák közül elsősorban a természettudományos kulcskompetenciák kialakításában vesz részt. A tehetséggondozó kerettantervben különösen nagy hangsúlyt kapnak a kémiai számítások, ennek kapcsán a kémia fontos szerepet játszik a matematikai kulcskompetencia fejlesztésében. Az anyanyelvi kommunikáció fejlesztése a problémák megvitatása, a projektek feldolgozása kapcsán általános fejlesztési funkcióként jelenik meg, ugyanakkor nem elhanyagolható a kémiai szaknyelv specifikus hatása sem. A tehetséggondozás során ezzel alakítjuk ki és készítjük elő a felnövekvő nemzedék tudományos életben való helytállását. A digitális kompetencia fejlesztése a kémia tanulása–tanítása közben állandóan folyik: az újabb és újabb tudományos eredményekről, illetve a környezetkémiai projektek megoldása kapcsán az új mérési eredmények gyűjtésének legáltalánosabb módja az internet használata. A kémiatanárok számára kiváló digitális tananyagbázis áll a rendelkezésére. Ennek használata kapcsán a fiatalok mind szaktudományos téren, mind a digitális kompetencia terén tovább fejlesztik magukat, egyben a hatékony, önálló tanulás képességének kialakításában is előbbre lépnek. Ugyancsak a digitális kompetencia fejlesztését teszi lehetővé a projektek poszter- és prezentáció formájában történő megjelentetése. A hatékony, önálló tanulás képességének kialakítása a tehetséggondozó tanítás során a fentieken kívül a tanulmányi versenyekre való készülés közben valósul meg a legintenzívebben. 2008/177. szám A tantárgy lehetőségeket nyújt az idegennyelvi kompetencia fejlesztésére is: valamennyi kémiai tudományterület, de különösen a szerves kémia számos idegen nyelvből származó szakkifejezést tartalmaz, amelyek értő használata segíti az idegen nyelvi kommunikációt is, Általános fejlesztési lehetőséget ad a különféle nemzetközi olimpiákon (Nemzetközi Junior Természettudományi Olimpia, Nemzetközi Kémiai Diákolimpia) való részvétel, ahol az idegen nemzetek hasonló érdeklődésű diákjaival való kapcsolat egészséges kialakítása egyben az interkultúrális kompetencia fejlesztésére ad módot, amely a harmonikus életvitel és a beilleszkedés feltétele is. A szociális és állampolgári kompetencia további fejlesztésére a környezettudatos magatartás kialakításában nagy szerepet játszó fenntartható kémia (zöld kémia) ad lehetőséget. Ugyanakkor a projektek megoldása, a laboratórium gyakorlatok során végzett páros és csoportmunka a megfelelő interperszonális kapcsolatok kialakításában segítenek, s ezzel a szociális kompetencia fejlesztésének fontos komponensei. A kezdeményezőképesség és vállalkozói kompetencia fejlesztése elsősorban a felsőbb évfolyamokon valósulhat meg. Ekkorra az osztályközösség olyan fejlettségi szintet érhet el, amelyben a diákok önálló kísérleteket terveznek. A kémia iránt elkötelezett diákok új problémákat vethetnek fel, saját maguk megtervezhetik, megszervezhetik a probléma megoldásához szükséges vizsgálatokat és a megoldásában részt vevő team-et és kooperatív csoportmunkában és projektmunkában oldják meg. Ebben a szervezőmunkához sokat fejlődhetnek a vállalkozói attitűdök. Az esztétikai-művészeti tudatosság és kifejezőkészség fejlesztésére főként a nemzetközi tudományos diákkapcsolatok révén, az idegen kultúrák megismerése során van mód a kémiatanulás során, de nélkülözhetetlenek ezek a kompetenciák az izléses poszterek, prezentációk megalkotásakor is.

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes